Postanak (Šarić)/Glava 13.
1 Tako otide Abram iz Egipta prema Negebu, on i žena njegova i sve, štogod je imao, i Lot s njim. 

2 A bio je Abram vrlo bogat stokom, srebrom i zlatom. 

3 Iz Negeba pođe od mjesta do mjesta sve do Betela, do mjesta, gdje mu je prije bio šator, između Betela i Aja, 

4 Do mjesta, gdje je prije bio načinio žrtvenik; i tamo prizva Abram ime Gospodnje. 

5 A i Lot, koji je išao s Abramom, imao je ovaca, goveda i šatora. 

6 I tako im nije bilo dosta zemlje, da ostanu zajedno, jer je blago njihovo bilo tako veliko, da nijesu mogli ostati zajedno. 

7I nasta svađa među pastirima stada Abramova i pastirima stada Lotova; a uz to su tada prebivali još i Kanaanci i Perizeji u zemlji. 

8 Zato reče Abram Lotu: "Neka ne bude svađe između mene i tebe, između mojih i tvojih pastira; jer braća smo. 

9 Nije li sva zemlja pred tobom? Odijeli se radije od mene! Ako ćeš ti nalijevo, ja idem nadesno; ako li ćeš ti nadesno, ja idem nalijevo." 

10 I Lot podiže oči svoje i vidje, da je sav kraj na Jordanu posve natopljen - Gospod naime nije bio još zatro Sodomu i Gomoru - kao vrt Gospodnji, kao zemlja egipatska, sve do Soara. 

11 I Lot izabra sebi sav kraj na Jordanu; i potom Lot otide na istok; tako se razdijeliše jedan od drugoga. 

12 Abram je ostao u zemlji kanaanskoj. Lot se je nastanio u mjestima kraja na Jordanu i razapeo šatore svoje sve do Sodome. 

13 A ljudi u Sodomi bili su nevaljani i ogriješili su se veoma pred Gospodom. 

14 A Gospod reče Abramu, pošto se bio Lot odijelio od njega: "Podigni oči svoje i pogledaj s mjesta, gdje stojiš, prema sjeveru, jugu, istoku i zapadu; 

15 Jer svu zemlju, što je vidiš, dat ću tebi i potomstvu tvojemu zauvijek. 

16 I učinit ću, da potomstva tvojega bude kao praha na zemlji. Ako tko mogne izbrojiti prah na zemlji, moći će tada izbrojiti i potomstvo tvoje. 

17 Ustani i prođi zemlju u dužinu i u širinu, jer ću je dati tebi." 

18 I Abram diže šatore svoje i nastani se uz hrastove Mamre, što su kod Hebrona, i tu podiže žrtvenik Gospodu. 

Postanak (Šarić)